Aquatim susține că stația de epurare de la Lovrin, care deservește localitățile Lovrin și Gottlob, face obiectul unui contract de lucrări în valoare de peste 23 milioane lei, din cadrul proiectului regional de dezvoltare a infrastructurii de apă și apă uzată din județul Timiș, intrat anul acesta în a doua etapă.
Stația de epurare Lovrin va avea o treaptă mecanică și biologică avansată, incluzând atât eliminarea încărcării organice cât și a compușilor cu azot și fosfor. De asemenea, va avea o unitate de uscare solară a nămolului provenit și din stațiile de epurare învecinate – Sânnicolau Mare și Cenad. Capacitatea instalației va fi de 1850 t/an. Atât stația de epurare cât și unitatea de uscare solară vor fi complet automatizate.
Odată cu vremea favorabilă, s-au intensificat activitățile de construcții, iar în clipa de față se lucrează la hala tehnologică și la serele de uscare a nămolului. Per total, progresul fizic al lucrărilor este de aproximativ 65.41%.